ນັກລອຍນໍ້າມາຣາທອນຍິງ ເລີກລົ້ມ ການລອຍຂ້າມ ຊ່ອງແຄບຟລໍຣິດາ (ວີດີໂອ)
ນາງ Penny ໄດ້​ຍຸດຕິ​ຄວາມ​ພະຍາຍາມ ເພື່ອໃຫ້ໄດ້​ເປັນ​ຄົນ​ທໍາ​ອິດ ​ທີ່​ສາມາດ​ລອຍ​ຂ້າມ​ນໍ້າ ຈາກຄິວ​ບາມາຍັງສະຫະລັດ ໂດຍບໍ່ໃຊ້ກະຊັງກັນປາສະຫລາມ. 
ແມ່ຍິງລອຍນໍ້າທົນຫຼືມາຣາທອນ ໄວກາງຄົນ ຄົນນຶ່ງ ໄດ້ຍຸຕິຄວາມ ພະຍາຍາມຂອງລາວເພື່ອໃຫ້ໄດ້ ເປັນຄົນທໍາອິດທີ່ສາມາດລອຍ ຂ້າມນໍ້າ ຈາກເກາະຄິວບາມາຍັງ ສະຫະລັດ ໂດຍບໍ່ໃຊ້ກະຊັງປ້ອງ ກັນປາສະຫຼາມ ໜ້າເຄືອຂ່າຍສັງຄົມ Twitter ຂອງ Penny Palfrey ເວົ້າວ່າ ລາວຕ້ອງໄດ້ຂຶ້ນຈາກນໍ້າ ໃນຕອນເຊົ້າວັນອາທິດມື້ນີ້ ຍ້ອນກະແສນໍ້າໄຫຼແຮງຈາກທາງຕາເວັນອອກສຽງໃຕ້ ທີ່ ເປັນອຸບປະສັກບໍ່ໃຫ້ລາວສາມາດລອຍ ຕໍ່ໄປອີກໄດ້ ແມ່ຍິງໄວ 49 ປີ ທີ່ມີຫລານແລ້ວຄົນນີ້ ໄດ້ລອຍນໍ້າມາ ເປັນຫຼາຍກວ່າ 40 ຊົ່ວໂມງກ່ອນ ຖືກດຶງຂຶ້ນຈາກນໍ້າ ທີມງານຄຸ້ມກັນດູແລລາວກ່າວວ່າ ກ່ອນໜ້ານີ້ ນາງ Palfrey ລອຍນໍ້າໄດ້ດີ ແຕ່ກໍຖືກ ແມງກະພຸນຕອດຫຼາຍເທື່ອ ແລະກໍປາກົດເຫັນປາສະຫຼາມຊະນິດ Hammerhead ຫຼື ຫົວຄ້ອນຕີ ນໍາ ນາງ Palfrey ໄດ້ໃຊ້ເຄື່ອງອຸບປະກອນທີ່ປ່ອຍກະແສໄຟຟ້າອ້ອມໂຕ ເພື່ອໄລ່ປາສະຫຼາມ ບໍ່ໃຫ້ເຂົ້າມາໃກ້ ມາຮອດວັນເສົາວານນີ້ ນາງ Palfrey ຊຶ່ງເປັນແມ່ຂອງລູກສາມຄົນ ແລະມີຫຼານນ້ອຍ ສອງຄົນ ລອຍນໍ້າມາໄດ້ຫຼາຍກວ່າ 140 ກິໂລແມດ ຂອງໄລຍະທາງທັງໝົດ 166 ກິໂລ ແມດ ຈາກຄິວບາ ຫາສະຫະລັດນັ້ນ ແມ່ຍິງຊາວອອສເຕຣເລຍເຊື້ອສາຍອັງກິດຄົນນີ້ ໄດ້ຄາດໝາຍວ່າ ການລອຍຂ້າມຊ່ອງ ແຄບຟລໍຣິດາ ທີ່ເຕັມໄປດ້ວຍປາສະຫຼາມນັ້ນ ຈະຕ້ອງໃຊ້ເວລາດົນເຖິງ 50 ຊົ່ວໂມງ ນາງ Palfrey ຢາກຈະທໍາລາຍສະຖິຕິໂລກ ສໍາລັບການລອຍຂ້າມນໍ້າທະເລ ໂດຍບໍ່ຕ້ອງ ອາໄສຕົວຊ່ວຍໃດໆໄດ້ໄກທີ່ສຸດ ຊຶ່ງສະຖິຕິດັ່ງກ່າວລາວໄດ້ສ້າງໄວ້ເອງເມື່ອປີຜ່ານມາ ເວລາ ລາວລອຍໄດ້ 109 ກິໂລແມັດ ໂດຍບໍ່ໃຊ້ກະຊັງກັນປາສະຫຼາມ ຫຼືຊຸດກັນປຽກຢູ່ເຂດໝູ່ເກາະ Cayman ທາງທິດໃຕ້ຂອງເກາະຄິວບານັ້ນ ການລອຍນໍ້າທີ່ບໍ່ເຖິງຈຸດໝາຍຂອງນາງ Palfrey ມີຂຶ້ນຫຼັງຈາກ ນາງ Diana Nyad ນັກ ລອຍນໍ້າຊາວອາເມຣິກັນອາຍຸ 62 ປີ ໄດ້ພະຍາຍາມສອງເທື່ອ ເພື່ອລອຍຂ້າມຊ່ອງແຄບຟລໍຣິ ດາ ໂດຍບໍ່ໃຊ້ກະຊັງກັນປາສະຫຼາມ ໃນປີກາຍນີ້ ແຕ່ກໍບໍ່ສໍາເລັດ ຜ່ານມາ ນາງ Susie Maroney ຊາວອອສເຕຣເລຍ ໄດ້ລອຍຂ້າມຊ່ອງແຄບດັ່ງກ່າວ ໃນປີ 1997 ເວລານາງອາຍຸໄດ້ 22 ປີ ໂດຍໄດ້ໃຊ້ກະຊັງປ້ອງກັນປາສະຫຼາມ